Allar føroyskar fyritøkur í øllum vinnugreinum kunnu søkja, um tær lúka nærri ásettar treytir. Krøv eru til stødd og førleikar hjá fyritøkunum. Tað er fyritøkan, sum skal hava høvuðsábyrgd av verkætlanini. Talan kann verða um samtak av fyritøkum. Í sjálvari verkætlanini skal talan vera um tríggjar partar: Eina fyritøku, eitt universitet og ein ph. d.-lesandi. Í fyrra umsóknarumfari er tað nóg mikið, at fyritøkan yvirskipað lýsir hugskotið til verkætlan, hvat universitet ætlanin er at samstarva við og hvat slag av kandidati fyritøkan heldur er hóskandi til verkætlanina. Tað ber eisini til at vera neyvari beinanvegin. Verður umsóknin boðin víðari til seinna umfari, skulu bæði fyritøka, universitet og gjarna eisini ph. d.-kandidatur verða við í umsóknini. Tann fulla umsóknin skal tí skrivast á enskum. Fíggjarkarmar Tað eru knappar 3 mill. kr. tøkar at luta út til 2-3 ph. d.-verkætlanir og møguliga til nakrar smærri verkætlanir. Fíggjarligi stuðulin kann verða upp til 50% av kostnaðinum av verkætlanini, tó í mesta lagi 1 mill. kr. Játtaðar verða fastar upphæddir til løn, til rakstur og til gjøld til universitetið. Almenna fíggingin av verkætlanini kann í mesta lagi verða 50% í alt. Viðgerð av umsóknum Í fyrra umfari eru tað umboð fyri Vinnuhúsið, Granskingarnevndina og Granskingarráðið, sum lesa og meta um umsóknirnar. Í seinna umfari verða umsóknirnar mettar av tveimum serfrøðingum, einum úr Føroyum og einum uttanlands.